Il-Membri jitolbu solidarjetà, miżuri kontra COVID19 fil-kampijiet tar-rifuġjati ©Costas Baltas/Reuters/Adobe Stock Is-sitwazzjoni tar-rifuġjati fil-Greċja teħtieġ rispons koordinat tal-UE biex tiġi evitata tifqigħa tal-COVID-19, skont il-Membri tal-PE tal-Kumitat għal-Libertajiet Ċivili. Hekk kif l-Ewropa titqabad mal-isfidi tal-kriżi tal-coronavirus, qed tikber ukoll il-preokkupazzjoni dwar il-kundizzjonijiet tal-għajxien tal-persuni li jfittxu asil fil-kampijiet fil-gżejjer Griegi. Is-sitwazzjoni fil-fruntiera Griega-Torka eskalat fil-bidu ta' Marzu meta t-Turkija fetħet il-fruntieri tagħha għall-persuni li jfittxu asil u għar-rifuġjati billi kisret il-patt tal-2016 dwar il-migrazzjoni mal-UE. F'laqgħa virtwali, il- Kumitat għal-Libertajiet Ċivili (LIBE) iddiskuta s-sitwazzjoni attwali fil-fruntiera u l-ħtieġa li jiġi evitat li din il-kriżi umanitarja tinbidel fi kwistjoni ta' saħħa pubblika mal-gvern Grieg. Il-Kummissjoni, Frontex u l-Aġenzija tal-UE għad-Drittijiet Fundamentali (FRA) ingħaqdu mal-Membri tal-PE biex enfasizzaw l-importanza tas-solidarjetà u l-għaqda tal-Unjoni Ewropea sabiex tgħin biex tittaffa l-kriżi li qed tikber. Miżuri fis-seħħ Flimkien mal-Istati Membri u l-aġenziji tal-UE, il-Kummissjoni Ewropea fasslet pjan ta' kontinġenza ta' emerġenza, tissorvelja s-sitwazzjoni b'mod regolari u adottat miżuri ġodda. Ġew varati żewġ interventi rapidi fil-fruntieri, ġew mobilizzati gwardji tal-fruntiera addizzjonali u l-Greċja attivat il-Mekkaniżmu għall-Protezzjoni Ċivili, li wassal biex il-pajjiżi tal-UE taw lill-Greċja aktar minn 90,000 oġġett ta' assistenza lill-kampijiet. Il-migranti kollha li jaslu fil-hotspots isirilhom kontroll tas-saħħa obbligatorju. Persuni li jkunu għadhom kif waslu/ġew salvati jinżammu f'żoni separati sakemm il-kontrolli mediċi tagħhom ikunu tlestew. Il-Kummissjoni allokat baġit ta' EUR 350 miljun f'appoġġ kontinwu għall-Greċja, fejn jaslu l-biċċa l-kbira tar-rifuġjati u l-migranti, li EUR 50 miljun minnhom se jintużaw għall-kura medika. Wara li jsirilhom kontroll tas-saħħa, 1,600 minorenni mhux akkumpanjat li bħalissa jinsabu fil-hotspots fil-gżejjer se jiġu rilokati f'pajjiżi oħra tal-UE: Il-Ġermanja, Franza, il-Portugall, il-Finlandja, il-Litwanja, il-Kroazja, l-Irlanda u l-Lussemburgu. Uħud se jkunu qed jivvjaġġaw lejn il-Lussemburgu l-ġimgħa d-dieħla. Bl-appoġġ tal-Organizzazzjoni Internazzjonali għall-Migrazzjoni (IOM) u Frontex, twaqqfet skema volontarja biex tħeġġeġ lin-nies imorru lura fil-pajjiż ta' oriġini tagħhom. Jenħtieġ aktar appoġġ Il-Ministru Grieg għall-Migrazzjoni u l-Asil, Notis Mitarachi, enfasizza li ttieħdu ħafna miżuri speċjali biex tiġi evitata tifqigħa tal-COVID-19 fil-kampijiet fil-gżejjer, iżda qal li jenħtieġ aktar appoġġ. Il-Membri tal-PE appellaw għal aktar appoġġ, faċilitajiet ta' akkomodazzjoni u tagħmir mediku, għall-estensjoni tar-rilokazzjonijiet għall-familji, għall-estensjoni tal-iskadenzi eżistenti tal-asil u biex jiġi kkunsidrat li l-intervisti jsiru virtwalment. Il-Kummissjoni pproponiet baġit addizzjonali ta' EUR 350 miljun għall-kostruzzjoni ta' kampijiet ġodda fil-Greċja kontinentali, u ta' appartamenti ġodda, u dan jirrikjedi l-approvazzjoni tal-Parlament. Il-Viċi President tal-Kummissjoni għall-Promozzjoni tal-Istil ta' Ħajja Ewropew Tagħna, Margaritis Schinas, issottolinja l-importanza li nżommu mal-valuri tagħna, u li jiġu rispettati d-drittijiet fundamentali tal-bniedem u l-liġi tal-UE. Huwa enfasizza wkoll li, fl-istess ħin, l-UE għandha tkompli bil-ħidma tagħha fuq il- Patt Ġdid dwar il-Migrazzjoni u l-Asil , li għandu jiġi ppreżentat fir-rebbiegħa. Għal aktar informazzjoni Ara r-reġistrazzjoni hawnhekk Rifuġjati fil-gżejjer Griegi: il-Membri tal-PE jħeġġu l-evakwazzjoni tal-kampijiet biex jiġi evitat it-tixrid tal-COVID-19 Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF